钦定古今图书集成/明伦汇编/官常典/第755卷 > 徐汧 杨廷枢 包捷
## 钦定古今图书集成/明伦汇编/官常典/第755卷 > 徐汧 杨廷枢 包捷

按《明外史》本传：“汧字九一，长洲人。生未期而孤。稍长
砥行有时名。天启五年，魏大中被逮，过苏州，汧贷金
资其行。后周顺昌被逮，缇骑横索钱，汧与杨廷枢敛
财经理之。崇祯元年，成进士，改庶吉士，授检讨中允。
黄道周以救钱龙钖贬官，同官倪元璐请以己代谪，
帝不允。汧上疏力颂道周、元璐贤，因自请罢黜，忤旨”
诘责。汧复上疏曰：“人情溺于荣利，闻元璐换职之说，
必共指为狂愚。及闻臣请斥之疏，必且嫉其沽激，不
知推贤让能，荩臣所务，难进易退，儒者之风。间者陛
下委任之意，希注外廷，防察之权，辄逮阍寺，默窥圣
意，疑贰渐萌。万一士风日贱，宸向日移，明盛之时为
忧方大。臣是以力举孤忠，愿同幽黜，断不敢以不衷
之言，自取诛陨。惟圣明裁察。”帝不听。汧寻乞假归。久

抵镇江，闻京师陷，一恸几绝。汧雅好交游，畜声伎。至
是悉屏去，独居一室中。福王立于南京，召为少詹事。
汧以国破君亡，臣子不当叨位，具疏固辞，且痛宗社
之丧，由朋党相倾，移书当事，劝以力破异同之见。既
就职，陈时政七事，曰辨人才、课职业、敦寅恭、励廉耻、
核名实、纳忠谠、破情面、复惓惓，以化恩仇、去偏党为
言。已而马士英、阮大铖乱政。冬十月，安远侯柳祚昌
疏攻汧，谓：“朝服谒潞王于京口，有异志。自恃东林巨
魁，与复社诸奸张采、华允诚、杨廷枢、顾杲狼狈相倚。
陛下定鼎金陵，彼公然为讨《金陵檄》所云‘中原逐鹿、
南国指马’，是为何语？乞置汧于理。除廷枢杲名，立行
提讯；其馀徒党，容臣次第纠弹。”疏出，善类咸惧。士英
不欲兴大狱，乃寝其奏，汧亦移疾归。及南京失守，苏
州亦继下。汧慨然太息，作书戒二子肃衣冠，北向稽
首，投虎丘新塘桥下死。时方闰六月。阅三日，颜色如
生，郡人赴哭者数千人。长子枋，字昭法，举崇祯十五
年乡试，隐居著书，有高行。廷枢，字维斗，与汧幼相善，
有文名。崇祯三年举乡试第一。时携一女避兵山中，
追兵至女前，请曰：“父盍死，少缓，则求死不得矣。”遂踊
身入水死。廷枢色不变，立书数纸，处分身后事付友
人包捷，亦跃水中死，而汧死半塘时，有一人儒冠蓝
衫，跃虎丘剑池中，土人怜而葬之，卒不知何人也。